Mitjançant el Decret 62/1997, de 4 de març, el Departament de Política Territorial i Obres Públiques es va dotar de la seva estructura bàsica, la qual va ser posteriorment desenvolupada pel Decret 83/1998, de 31 de març.
En aquests moments, una vegada consolidada la reestructuració organitzativa del Departament i trobant-se en ple procés de desenvolupament de les seves potencialitats, es planteja la necessitat de completar aquesta estructura, a partir de la creació de la Secretaria per a les Actuacions Concertades, l'Urbanisme i l'Habitatge.
Concretament, amb la creació d'aquesta Secretaria es podrà donar compliment als esmentats objectius, com també als reptes de futur que cal afrontar en els propers anys amb la finalitat que Catalunya es consolidi plenament dins l'espai europeu i, especialment, com a regió motor d'Europa, mitjançant una millora del procés de planificació i de coordinació en l'àmbit de les actuacions que tenen incidència sobre el territori, entre les quals es troba l'habitatge, i, alhora, possibilitarà un lideratge efectiu en condicions d'impulsar el procés i implicar tots els sectors i administracions afectades.
Així, aquesta Secretaria es configura com a òrgan de direcció, planificació i coordinació de les polítiques d'ordenació urbanística, de l'habitatge, de l'ordenació de l'edificació i de la concertació territorial.
Per tot això, a proposta del conseller de Política Territorial i Obres Públiques, i d'acord amb el Govern,
De la Secretaria per a les Actuacions Concertades, l'Urbanisme i l'Habitatge
Es crea dins el Departament de Política Territorial i Obres Públiques la Secretaria per a les Actuacions Concertades, l'Urbanisme i l'Habitatge, amb rang orgànic de secretaria general.
Corresponen a la Secretaria per a les Actuacions Concertades, l'Urbanisme i l'Habitatge les funcions següents:
a) la programació, la direcció, la planificació i la coordinació de les polítiques d'ordenació urbanística, de l'habitatge i de l'ordenació de l'edificació.
b) la direcció, la planificació, la coordinació i l'execució de la política de concertació territorial.
c) la promoció i el foment de la intervenció dels agents socioeconòmics en els plans inclosos en el seu àmbit d'actuació.
d) la programació i la coordinació dels òrgans i organismes que en depenen i d'aquells que es relacionen amb el Departament mitjançant aquesta Secretaria, com també el control i la supervisió d'aquests òrgans i ens.
3.1 La Secretaria per a les Actuacions Concertades, l'Urbanisme i l'Habitatge s'estructura en les unitats següents:
Direcció general d'Ordenació del Territori i Urbanisme.
Direcció general d'Actuacions Concertades, Arquitectura i Habitatge.
3.2 Es relacionen amb el Departament, mitjançant aquesta Secretaria, els ens següents:
Administració, Promoció i Gestió, SA (ADIGSA).
El secretari està subjecte a la direcció superior del titular del Departament de Política Territorial i Obres Públiques i depèn del secretari general en totes les funcions d'aquest que no li hagin estat atribuïdes.
—1 Se suprimeix el lloc de director del Centre Tècnic i de Cooperació per a la Rehabilitació d'Habitatges, les funcions del qual s'entenen atribuïdes al director general d'Actuacions Concertades, Arquitectura i Habitatge.
—2 Se suprimeixen les delegacions territorials de les demarcacions territorials de Girona, Lleida i Tarragona, previstes a l'article 1.3 del Decret 62/1997, de 4 març, i a l'article 41 del Decret 83/1998, de 31 de març, de reestructuració del Departament de Política Territorial i Obres Públiques.
Queda derogat l'article 3.2 del Decret 76/1992, de 2 de març, pel qual es creen el Programa de Rehabilitació i Conservació del Parc d'Habitatges i el Centre Tècnic i de Cooperació per a la Rehabilitació d'Habitatges, com també qualsevol altra norma de rang igual o inferior que s'oposi a l'establert en aquest Decret.
—1 Es faculta el conseller de Política Territorial i Obres Públiques per al desplegament i l'execució del que estableix aquest Decret.
—2 Aquest Decret entra en vigor l'endemà de la seva publicació al Diari Oficial de la Generalitat de Catalunya.